Meghalt a Veszprém megyei katasztrófavédelmi igazgató
A baleset a 77-es számú főúton történt, a katasztrófavédelmi igazgató motorral karambolozott, később belehalt sérüléseibe.
Közlekedési balesetben vasárnap elhunyt Németh Tamás tűzoltó ezredes, a Veszprém Megyei Katasztrófavédelmi Igazgatóság vezetője – közölte az Országos Katasztrófavédelmi Főigazgatóság (OKF) az MTI-vel.

A 77-es úton, Monostorapáti és Kapolcs között vasárnap délután egy személyautó és egy motorkerékpár ütközött. A motort Németh Tamás vezette. Az Országos Katasztrófavédelmi Főigazgatóság (OKF) közleménye szerint Németh Tamást a katasztrófavédelem saját halottjának tekinti, a család gyászában és fájdalmában a szervezet egésze osztozik. Temetéséről később intézkednek.

A Veszprém Megyei Rendőr-főkapitányság nem sokkal a baleset után kiadott közleményében azt írta: a személyautó egyik utasa az elsődleges orvosi vélemény szerint könnyű sérülést szenvedett. A megyei mentőszolgálat röviddel később közölte, hogy a motoros belehalt sérüléseibe.

Az érintett útszakaszon a rendőrök teljes útzár mellett helyszíneltek. Nem sokkal délután négy óra után fél pályán megindulhatott a forgalom
Közélet